Document ID: 32015R0602

KOMISIJOS DELEGUOTASIS REGLAMENTAS (ES) 2015/602
2015 m. vasario 9 d.
kuriuo iš dalies keičiamos Europos Parlamento ir Tarybos reglamento (ES) Nr. 978/2012 nuostatos dėl to reglamento VII priedo 1 punkto b papunktyje nurodytos pažeidžiamumo ribinės vertės
EUROPOS KOMISIJA,
atsižvelgdama į Sutartį dėl Europos Sąjungos veikimo,
atsižvelgdama į 2012 m. spalio 25 d. Europos Parlamento ir Tarybos reglamentą (ES) Nr. 978/2012, kuriuo taikoma bendrųjų muitų tarifų lengvatų sistema ir panaikinamas Tarybos reglamentas (EB) Nr. 732/2008 (1), ypač į jo 9 straipsnio 2 dalį,
kadangi:
(1)
remiantis Reglamento (ES) Nr. 978/2012 9 straipsnio 1 dalies a punktu, bendrąją lengvatų sistema (BLS) besinaudojanti šalis gali pasinaudoti muitų tarifų lengvatomis pagal specialią darnaus vystymosi ir gero valdymo skatinamąją priemonę, jeigu ji yra laikoma pažeidžiama dėl diversifikacijos stokos ir nepakankamo integravimosi į tarptautinę prekybos sistemą, kaip nurodyta VII priede;
(2)
remiantis VII priedo 1 punkto b papunkčiu ir laikantis to priedo 1 punkto a papunktyje nustatytos sąlygos, pažeidžiama šalis reiškia šalį, kurios IX priede išvardytų produktų importas į Sąjungą yra mažesnis nei 2 % bendro tame priede išvardytų BLS lengvatomis besinaudojančių šalių kilmės produktų importo į Sąjungą ribinės vertės, apskaičiuojant paskutinių trejų metų iš eilės vidurkį;
(3)
kai iš dalies keičiamas BLS lengvatomis besinaudojančių šalių sąrašas, Reglamentu (ES) Nr. 978/2012 Komisijai suteikiami įgaliojimai priimti deleguotuosius aktus, kad būtų iš dalies pakeistas VII priedas siekiant peržiūrėti VII priedo 1 punkto b papunktyje nurodytą pažeidžiamumo ribinę vertę (toliau - pažeidžiamumo ribinė vertė) ir išlaikyti tą patį pažeidžiamumo ribinės vertės proporcinį santykį, kaip apskaičiuota remiantis VII priedu;
(4)
nuo 2015 m. sausio 1 d. Komisijos deleguotuoju reglamentu (ES) Nr. 1421/2013 (2) Kinija, Ekvadoras, Maldyvai ir Tailandas buvo išbraukti iš Reglamento (ES) Nr. 978/2012 II priede išvardytų BLS lengvatomis besinaudojančių šalių sąrašo. Kadangi didelė importo, kuriam taikoma BLS, dalis teko minėtoms šalims, išbraukus jas iš lengvatomis besinaudojančių šalių sąrašo būtina iš dalies pakeisti pažeidžiamumo ribinę vertę;
(5)
dėl visų Reglamento (ES) Nr. 978/2012 II priede pateikto šalių sąrašo pakeitimų nuo to reglamento įsigaliojimo iki 2015 m. sausio 1 d. bendro importo į Sąjungą iš visų BLS lengvatomis besinaudojančių šalių vertė, apskaičiuota kaip paskutinių trejų metų iš eilės (2011-2013 m.) vidurkis, sumažėtų iki 30,55 %. Todėl nuo 2015 m. sausio 1 d. pažeidžiamumo ribinę vertę padidinus nuo 2 % iki 6,5 % būtų galima išlaikyti tą patį pažeidžiamumo ribinės vertės proporcinį santykį, kaip nustatyta VII priede;
(6)
vadovaujantis Europos Parlamento, Tarybos ir Europos Komisijos bendrojo susitarimo dėl deleguotųjų aktų 4 punktu, dėl šio reglamento buvo surengtos tinkamos ir skaidrios konsultacijos, taip pat ir su ekspertais,
PRIĖMĖ ŠĮ REGLAMENTĄ:
1 straipsnis
Reglamento (ES) Nr. 978/2012 VII priedo 1 punkto b papunktyje ribinė vertė „2 %“ pakeičiama į „6,5 %“.
2 straipsnis
Šis reglamentas įsigalioja kitą dieną po jo paskelbimo Europos Sąjungos oficialiajame leidinyje.
Jis taikomas nuo 2015 m. sausio 1 dienos.
Šis reglamentas privalomas visas ir tiesiogiai taikomas visose valstybėse narėse.
Priimta Briuselyje 2015 m. vasario 9 d.

Labels: 3
15
19
5